Prasa betaal R103 m. aan eise uit weens beserings | Netwerk24
Prasa betaal R103 m. aan eise uit weens beserings
Deur Francois Williams 04 April 2019 15:43
Die Passasierspooragentskap (Prasa) het in die afgelope boekjaar R103 miljoen aan vergoedingseise uitbetaal aan passasiers wat beseer is weens oop treindeure.
Pendelaars hang by die oop deure en vensters uit van 'n Metrorail-trein van Prasa in Kaapstad. Foto: FRANCOIS WILLIAMS
Dr. Blade Nzimande, minister van vervoer, het dié antwoord gegee op 'n parlementêre vraag van die DA-parlementslid Manny de Freitas.
Van 1 Maart verlede jaar tot einde Januarie vanjaar is vyf mense op Prasa se Metrorail-treine dood omdat hulle by die oop deure van 'n bewegende trein uitgeval het. Altesaam 138 mense is in dieselfde tydperk beseer. Dit sluit 20 mense in wat beseer is in April en Augustus en 21 wat in Mei beseer is, blyk uit Nzimande se antwoord.
Hy het gesê die eise wat uitbetaal is, hou nie regstreeks verband met die beserings in dieselfde tydperk nie want dit duur lank vir Prasa om die beseringseise te verwerk.
Nzimande het verduidelik elke beseringsvoorval op Prasa se spoornetwerk word aan sy gesamentlike bedryfsentrum gerapporteer en 'n beskermingsbeampte gaan na die toneel om die voorval te ondersoek.
By sterfgevalle word die voorval by die polisie aangemeld, wat dan beheer van die toneel oorneem en dit weer aan Prasa oorhandig sodra die oorledene se liggaam van die spooromgewing verwyder is. Voorvalle word daagliks by die Spoorveiligheidsreguleerder aangemeld.
De Freitas het gevra waarom Prasa sy wetlike plig versuim om seker te maak treindeure is toe, maar Nzimande het ontken dat dié plig versuim word. Volgens hom sorg treindrywers dat treindeure getoets en in 'n werkende toestand is wanneer hulle die werf verlaat. Passasiers het egter 'n gewoonte om deure te versper en dit veroorsaak dat die deure nie werk nie.
Nzimande het nie 'n woord gerep oor die rede waarom sekere passasiers treindeure oopdwing tydens 'n Metrorail-treinrit nie.